Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ σχετικά με την έγκριση πολυετούς προγράμματος (2003-2005) για την παρακολούθηση του σχεδίου δράσης eEurope, τη διάδοση ορθής πρακτικής και τη βελτίωση της ασφάλειας δικτύων και πληροφοριών (MODINIS)

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. Το 5ετές πρόγραμμα PROMISE [1] άρχισε το 1998 με προϋπολογισμό 25 εκατομ. ευρώ για την προώθηση της κοινωνίας της πληροφορίας στην Ευρώπη. Η σημασία των δραστηριοτήτων του προγράμματος αυξήθηκε κατά πολύ έπειτα από το Ευρωπαϊκό Συμβούλιο της Λισαβόνας, στις 23 και 24 Μαρτίου 2000. Το εν λόγω Συμβούλιο έθεσε για την Ευρωπαϊκή Ένωση ως στόχο να καταστεί η πλέον ανταγωνιστική και δυναμική οικονομία της γνώσης παγκοσμίως, μέσα σε μια δεκαετία. Το Συμβούλιο αναγνώρισε τη σημασία που έχει για την Ευρώπη η αξιοποίηση και εκμετάλλευση των ευκαιριών της νέας οικονομίας, και ιδίως του Ίντερνετ. Το Ευρωπαϊκό Συμβούλιο της Feira στις 19 και 20 Ιουνίου 2000, ενέκρινε το σχέδιο δράσης eEurope 2002 όπου περιέχονται ειδικά μέτρα, πρωτοβουλίες και προτάσεις που αφορούν τα ευρωπαϊκά όργανα, τα κράτη μέλη και τον ιδιωτικό τομέα.

[1] Απόφαση του Συμβουλίου της 30ης Μαρτίου 1998, σχετικά με τη θέσπιση πολυετούς κοινοτικού προγράμματος παροχής κινήτρων για τη δημιουργία της κοινωνίας της πληροφορίας στην Ευρώπη (98/253/EΚ, ΕΕ L 107, 7.4.1998).

2. Αρχικά, οι δραστηριότητες του προγράμματος PROMISE είχαν μάλλον γενικό χαρακτήρα και συγκεντρώνονταν γύρω από τους ακόλουθους στόχους: πρώτον, δράσεις ευαισθητοποίησης, εστιάζοντας σε υπηρεσίες πληροφοριών, όπως ενημερωτικά δελτία, ιστοθέσεις, μελέτες και έρευνες, ιδίως έρευνες του Ευρωβαρόμετρου, καθώς και στοχοθετημένες δράσεις που απευθύνονται σε διαμορφωτές της κοινής γνώμης και ειδικές ομάδες (ΜΜΕ). Δεύτερον, βελτιστοποίηση των κοινωνικοοικονομικών οφελών, με βάση κυρίως μελέτες πιλοτικών έργων και έρευνες σχετικά με εν εξελίξει δραστηριότητες στα κράτη μέλη. Τρίτον, ενίσχυση του ευρωπαϊκού ρόλου σε παγκόσμιο επίπεδο, επικεντρώνοντας στην πραγμάτωση της δικτύωσης και την ανταλλαγή απόψεων μέσω συναντήσεων εργασίας και διασκέψεων.

Από ενδιάμεση αξιολόγηση του προγράμματος PROMISE προκύπτει ότι ήταν αποτελεσματικό, ιδίως οι δραστηριότητές του στον παγκόσμιο ιστό και στη συλλογή δεδομένων. Υπογραμμίστηκε επίσης η χρησιμότητα των πρωτοβουλιών για την ανάπτυξη ορθής πρακτικής που αφορά ΜΜΕ. Περαιτέρω, στις αρχές του 2001 και υπό το πρίσμα των συμπερασμάτων της Λισαβόνας και της Feira, το πρόγραμμα PROMISE αναπροσανατολίστηκε στην υποστήριξη του σχεδίου δράσης eEurope και, ιδίως, της συγκριτικής ανάλυσης. Η δραστηριότητα αυτή παρήγαγε καλά αποτελέσματα.

3. Στο σχέδιο δράσης eEurope 2002 ορίζονται 64 στόχοι σε 11 πεδία δράσης που πρέπει να επιτευχθούν έως τα τέλη του 2002. Οι δράσεις αυτές στοχεύουν τρεις γενικούς στόχους:

- φθηνότερο, ταχύτερο, ασφαλές Ίντερνετ.

- επένδυση σε ανθρώπους και δεξιότητες.

- ενθάρρυνση της χρήσης του Ίντερνετ.

Η μεθοδολογία του εν λόγω σχεδίου δράσης και η επέκτασή του ως eEurope 2005 μπορούν να ταξινομηθούν σε 3 ευρύτερα πεδία: i) επιτάχυνση των νομικών μέτρων και πρωτοβουλιών που αναλαμβάνονται σε εθνικό και ευρωπαϊκό επίπεδο (π.χ. αποδεσμοποίηση του τοπικού βρόχου και θέσπιση της νέας δέσμης κανονιστικών ρυθμίσεων στις τηλεπικοινωνίες), ii) επανεστίαση υφιστάμενων προγραμμάτων υποστήριξης, συμπεριλαμβανομένου του 6ου προγράμματος πλαισίου ΕΤΑ και των κοινοτικών πλαισίων στήριξης όσον αφορά την περιφερειακή πολιτική, iii) συγκριτική αξιολόγηση.

4. Η συγκριτική αξιολόγηση χρησιμοποιείται για τη μέτρηση της προόδου στην επίτευξη των στόχων σε κάθε κράτος μέλος, καθώς και για την σύγκριση των επιδόσεών του με τις καλύτερες παγκοσμίως. Κατά το Συμβούλιο Εσωτερικών Υποθέσεων της 30ής Νοεμβρίου 2000 συμφωνήθηκε δέσμη 23 δεικτών συγκριτικής αξιολόγησης. Δύο από τους εν λόγω δείκτες, (διάδοση του Ίντερνετ, δικτυακή παροχή κυβερνητικών υπηρεσιών) αποτελούν επίσης μέρος των διαρθρωτικών δεικτών στην ανοιχτή μέθοδο συντονισμού που ορίστηκε κατά το Συμβούλιο της Λισαβόνας. Οι διαρθρωτικοί δείκτες θα παρακολουθούνται επί δεκαετία.

Η ιστοθέση συγκριτικής αξιολόγησης [2] eEurope διαθέτει τώρα τα πλέον πρόσφατα δεδομένα σε ευρύ φάσμα δεικτών και με συνεχείς μετρήσεις σε όλες τις χώρες που συμμετέχουν στο πρόγραμμα. Η Επιτροπή ενέκρινε τον Φεβρουάριο του 2002 διεξοδική έκθεση σχετικά με τη συγκριτική αξιολόγηση. Τα δεδομένα αυτά συμβάλλουν ώστε τα κράτη μέλη να είναι σε θέση να αναλύουν τις επιδόσεις τους και να προβαίνουν σε ανασκόπηση της επιτευχθείσας προόδου σε σχέση με τους στόχους eEurope. Τα κράτη μέλη μπορούν έτσι να εκμεταλλεύονται καλύτερα το οικονομικό και βιομηχανικό δυναμικό της τεχνολογικής ανάπτυξης και ιδίως της κοινωνίας της πληροφορίας. Προσδιορίζονται επίσης υποδείγματα βέλτιστης πρακτικής για την εκπόνηση πολιτικών.

[2] http://europa.eu.int/information_society/europe/benchmarking/index_en.htm

5. Κατά την πορεία του 2001, παράλληλα με την ταχεία ανάπτυξη της χρήσης του Ίντερνετ στην Ευρώπη, κατέστη σαφές ότι η ασφάλεια δικτύων και πληροφοριών αποτελεί καίριο παράγοντα της οικονομικής και κοινωνικής ανάπτυξης. Η εγγύηση της ασφάλειας των συναλλαγών και των δεδομένων κατέστη ουσιώδες στοιχείο της παροχής όλων των ηλεκτρονικών υπηρεσιών. Καθοριστικής σημασίας είναι επίσης η διάθεση δικτύων για άλλες υποδομές.

Οι κυβερνήσεις σε παγκόσμια κλίμακα συνειδητοποιούν διαρκώς περισσότερο ότι η ευρυζωνική πρόσβαση θα διαδραματίσει κεντρικό ρόλο στην οικονομική ανάπτυξη των χωρών τους. Οι ευρυζωνικές συνδέσεις αυξάνουν σημαντικά την ταχύτητα και την ποιότητα της σύνδεσης με το Ίντερνετ, παρέχοντας το πλήρες φάσμα των πολυμεσικών εφαρμογών και αυξάνοντας την απόδοση των δικτύων. Η σημασία της 'ευρύτερης διάδοσης και χρήσης ευρυζωνικών δικτύων σε ολόκληρη την Ευρωπαϊκή Ένωση έως το 2005' αναγνωρίστηκε από το Ευρωπαϊκό Συμβούλιο της Βαρκελώνης.

6. Το σχέδιο δράσης eEurope 2002 και το πρόγραμμα PROMISE θα λήξουν στα τέλη του 2002. Ωστόσο, ο στόχος του Ευρωπαϊκού Συμβουλίου της Λισαβόνας εκτείνεται έως το 2010. Αναμένεται, συνεπώς, ότι το Ευρωπαϊκό Συμβούλιο θα συνεχίσει να υποστηρίζει το μετασχηματισμό προς την κατεύθυνση της κοινωνίας της πληροφορίας και ύστερα από το 2002. Η Επιτροπή, ανταποκρινόμενη στο αίτημα του Ευρωπαϊκού Συμβουλίου της Βαρκελώνης, ενέκρινε νέο σχέδιο δράσης eEurope 2005, στις 28 Μαΐου 2002. Στόχοι του είναι η παροχή κινήτρων για ασφαλείς υπηρεσίες, εφαρμογές και περιεχόμενο, βάσει ευρύτερα διαθέσιμης ευρυζωνικής υποδομής. Κλειδί για την επίτευξη των στόχων αυτών είναι η δημιουργία ευρυζωνικού περιβάλλοντος για τους ιδιωτικούς επενδυτές και η διευκόλυνση της προσαρμογής της βιομηχανίας στην οικονομία της γνώσης.

7. Με βάση τα παραπάνω, προκύπτουν οι ακόλουθες κατευθυντήριες γραμμές και στόχοι για το νέο πρόγραμμα:

α. Πολλές από τις αλλαγές πολιτικής στο σχέδιο δράσης eEurope 2005 έχουν μόνο μακροπρόθεσμα αποτελέσματα. Η Επιτροπή θα πρέπει κατά συνέπεια να συνεχίσει να παρακολουθεί τον αντίκτυπό τους με βάση νέο κατάλογο δεικτών, που τροποποιήθηκε σύμφωνα με τις νέες προτεραιότητες (σύγχρονες ηλεκτρονικές δικτυακές δημόσιες υπηρεσίες, ηλεκτρονική διακυβέρνηση, ηλεκτρονική εκπαίδευση, ηλεκτρονική υγεία, ηλεκτρονικό επιχειρείν), καθώς και να προσδιορίσει και διαδώσει περιπτώσεις ορθής πρακτικής. Στα παραπάνω θα πρέπει επίσης να περιλαμβάνονται και οι υποψήφιες χώρες. Μεσοπρόθεσμα, η συγκριτική αξιολόγηση και η εργασία σε περιπτώσεις ορθής πρακτικής θα μπορούσαν να λάβουν μορφή μηχανισμού πολιτικής που θα παρέχει τη δυνατότητα σε κάθε χώρα της Ευρωπαϊκής Ένωσης να αξιοποιήσει την κοινωνία της πληροφορίας. Περαιτέρω στόχος των δραστηριοτήτων αυτών είναι η επιδίωξη προώθησης συνέργειας και συνεργασίας μεταξύ των κρατών μελών, της ΕΖΕΣ και των υποψήφιων χωρών, καθώς και η προώθηση της ανταλλαγής εμπειριών σχετικά με περιπτώσεις ορθής πρακτικής σε ευρωπαϊκό επίπεδο.

Στο πλαίσιο αυτό και μαζί με συναντήσεις εργασίας και μελέτες, το φόρουμ της κοινωνίας της πληροφορίας θα μπορούσε να λειτουργήσει ως δίκτυο εμπειρογνωμοσύνης και να παρέχει συστάσεις όσον αφορά τις προκλήσεις που τίθενται για την ανάπτυξη της κοινωνίας της πληροφορίας.

β. Η ασφάλεια των συναλλαγών και των δεδομένων (παροχή ηλεκτρονικών υπηρεσιών, συμπεριλαμβανομένου του ηλεκτρονικού εμπορίου και των ηλεκτρονικών δικτυακών δημόσιων υπηρεσιών) θεωρείται πλέον καθοριστικής σημασίας για τους παρόχους υπηρεσιών και τους πελάτες. Η Επιτροπή αναγνώρισε τη σημασία της εν γένει ασφάλειας, και συγκεκριμένα της ασφάλειας δικτύων και πληροφοριών, περιλαμβάνοντας το θέμα αυτό στις προτεραιότητές της για το 2003. Οι ανακοινώσεις της Επιτροπής σχετικά με την ασφάλεια δικτύων και πληροφοριών [3] και την εγκληματικότητα στον κυβερνοχώρο [4] περιγράφουν σε γενικές γραμμές τις δράσεις που πρέπει να αναληφθούν σε συγκεκριμένα πεδία. Ως πρώτο αποτέλεσμα των ανακοινώσεων αυτών, το Συμβούλιο ενέκρινε τον Δεκέμβριο του 2001 ψήφισμα για την ασφάλεια δικτύων και πληροφοριών, ενώ στις 19 Απριλίου 2002 η Επιτροπή υπέβαλε πρόταση για απόφαση πλαίσιο του Συμβουλίου που αναφέρεται στις επιθέσεις εναντίον συστημάτων πληροφορικής [5]. Κεντρικό στοιχείο αποτελεί η μελλοντική δημιουργία ομάδας ειδικού έργου για την ασφάλεια στον κυβερνοχώρο, με την οποία θα βελτιωθεί η δυνατότητα των κρατών μελών να ανταποκρίνονται σε μείζονα προβλήματα ασφάλειας δικτύων και πληροφοριών. Τα κράτη μέλη χαιρέτισαν την πρωτοβουλία της Επιτροπής να υποβάλλει την εν λόγω πρόταση. Οι δράσεις στο πεδίο της ασφάλειας δικτύων και πληροφοριών θα επικεντρωθεί σε:

[3] COM(2001) 298 τελικό της 6.6.2001.

[4] Δημιουργία ασφαλέστερης κοινωνίας της πληροφορίας με τη βελτίωση της ασφάλειας των υποδομών πληροφοριών και την καταπολέμηση της εγκληματικότητας στα συστήματα πληροφορικής, Com(2000) 890 της 22ας Ιανουαρίου 2001.

[5] http://europa.eu.int/comm/dgs/justice_home/index_en.htm

- υποστήριξη δράσεων ευαισθητοποίησης των κρατών μελών που αποσκοπούν στην αύξηση της ασφάλειας δικτύων και πληροφοριών.

- συλλογή και ανάλυση δεδομένων σχετικά με κινδύνους ασφαλείας.

Οι δράσεις θα μπορούσαν να έχουν άμεση σύνδεση με την δραστηριότητα της ομάδας ειδικού έργου για την ασφάλεια στον κυβερνοχώρο. Στο μέλλον, για την υποστήριξη δραστηριοτήτων ασφαλείας θα μπορούσε να συσταθεί εκτελεστική ομάδα ειδικού έργου βάσει πρότασης της Επιτροπής για απόφαση του Συμβουλίου, όπου θα καθορίζονται οι διαδικασίες σε θέματα ασφάλειας δικτύων και πληροφοριών, λαμβάνοντας δεόντως υπόψη τις διαστάσεις του θέματος, που αφορά όλους τους πυλώνες της κοινοτικής πολιτικής.

γ. Η ευρύτερη διάθεση ευρυζωνικών επικοινωνιών θα έχει σημαντικό θετικό αντίκτυπο στην οικονομία, διάφορα δε κράτη μέλη της ΕΕ έχουν αρχίσει να επιταχύνουν την ανάπτυξη της σχετικής τεχνολογίας. Η Επιτροπή υποστηρίζει τη διεύρυνση της πρόσβασης σε ευρυζωνική τεχνολογία, ιδίως στις λιγότερο ευνοημένες περιφέρειες, πρόκειται δε να ενθαρρύνει την ανταλλαγή εμπειριών σε τοπικό και περιφερειακό επίπεδο εντός της Ευρωπαϊκής Ένωσης.

Η πρόταση

Προτείνεται η θέσπιση προγράμματος χρηματοδοτικής στήριξης που θα συνοδεύει εθνικές προσπάθειες για τον μετασχηματισμό της Ευρώπης σε οικονομία της γνώσης. Το πρόγραμμα αυτό θα συμβάλλει σημαντικά στη στρατηγική της Λισαβόνας και θα έχει τους ακόλουθους στόχους:

i) παρακολούθηση των επιδόσεων στα κράτη μέλη και στο εσωτερικό τους, και σύγκρισή τους με τις καλύτερες παγκοσμίως, και λήψη και εκτέλεση ενδεδειγμένων μέτρων, με την χρήση, στο μέτρο του δυνατού, των επίσημων στατιστικών οι οποίες έχουν βελτιωθεί σημαντικά για τον κλάδο τα τελευταία χρόνια;

ii) υποστήριξη προσπαθειών των κρατών μελών στο πλαίσιο του eEurope σε εθνική ή περιφερειακή κλίμακα μέσω ανάλυσης περιπτώσεων ορθής πρακτικής που αναφέρονται στο eEurope, καθώς και με την ανάπτυξη μηχανισμών ανταλλαγής εμπειριών.

iii) ανάλυση των οικονομικών και κοινωνικών συνεπειών της κοινωνίας της πληροφορίας με σκοπό τη διατύπωση κατάλληλης τακτικής, ιδίως όσον αφορά τη βιομηχανική ανταγωνιστικότητα και τη συνοχή.

iv) ενίσχυση εθνικών και ευρωπαϊκών προσπαθειών για τη βελτίωση της ασφάλειας δικτύων και πληροφοριών καθώς και για την περαιτέρω ανάπτυξη των ευρυζωνικών δικτύων.

Για την επίτευξη των εν λόγω στόχων το πρόγραμμα θα χρηματοδοτήσει τους ακόλουθους τύπους δράσεων:

- συλλογή και ανάλυση δεδομένων που αφορούν αναθεωρημένη δέσμη δεικτών συγκριτικής αξιολόγησης.

- μελέτες για τον εντοπισμό περιπτώσεων ορθής πρακτικής στην Ευρώπη.

- συναντήσεις εργασίας και μελέτες για την ανάλυση της προσαρμογής της βιομηχανίας στη διαρθρωτική μεταβολή που προκαλείται από τις ψηφιακές τεχνολογίες και τον μετασχηματισμό της κοινωνίας.

- υποστήριξη του φόρουμ της κοινωνίας της πληροφορίας, το οποίο αποτελείται από εμπειρογνώμονες του Ίντερνετ που εκπροσωπούν ευρύ φάσμα συμφερόντων και συμβουλεύουν την Επιτροπή σχετικά με προβλήματα ανάπτυξης της κοινωνίας της πληροφορίας.

- υποστήριξη στοχοθετημένων διασκέψεων, σεμιναρίων ή συναντήσεων εργασίας για την προαγωγή της συνεργασίας και της ανταλλαγής εμπειριών και βέλτιστης πρακτικής μεταξύ ενδιαφερόμενων μερών και κρατών μερών.

- χρηματοδότηση συγκεκριμένων ερευνών, μελετών και δραστηριοτήτων συλλογής εμπειρογνωμοσύνης στο πεδίο της ασφάλειας δικτύων και πληροφοριών (π.χ. μηχανισμοί ασφάλειας και διαλειτουργικότητά τους, αξιοπιστία και προστασία δικτύων, προηγμένη κρυπτογραφία, τήρηση του απορρήτου και ασφάλεια στις ασύρματες επικοινωνίες) ιδίως σε υφιστάμενες ή διαφαινόμενες απειλές, καθώς επίσης και αποσκοπώντας στην προετοιμασία των δραστηριοτήτων της ομάδας ειδικού έργου για την ασφάλεια των δικτύων.

Η διάρκεια του προγράμματος θα είναι 3ετής (2003-2005), με προϋπολογισμό 25εκατομ. ευρώ. Κάθε χρόνο θα δημοσιεύεται ειδικό πρόγραμμα εργασιών όπου θα περιλαμβάνεται οι προτεραιότητες του εκάστοτε έτους. Κατά τη διάρκεια του τελευταίου έτους εκτέλεσης, θα πραγματοποιηθεί αξιολόγηση του προγράμματος ώστε να αποτιμηθεί η σχέση κόστους - ωφελείας και να ληφθεί απόφαση σχετικά με τη μελλοντική του χρησιμότητα.

2002/0187 (CNS)

Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ σχετικά με την έγκριση πολυετούς προγράμματος (2003-2005) για την παρακολούθηση του σχεδίου δράσης eEurope, τη διάδοση ορθής πρακτικής και τη βελτίωση της ασφάλειας δικτύων και πληροφοριών (MODINIS)

(Κείμενο που παρουσιάζει ενδιαφέρον για τον ΕΟΧ)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

την συνθήκη για την ίδρυση της Ευρωπαϊκής Κοινότητας, και ιδιαίτερα το άρθρο 157 παράγραφος 3,

την πρόταση της Επιτροπής [6],

[6] ΕΕ C,,σ.

τη γνώμη του Ευρωπαϊκού Κοινοβουλίου [7],

[7] ΕΕ C,,σ.

τη γνώμη της Οικονομικής και Κοινωνικής Επιτροπής [8],

[8] ΕΕ C,,σ.

Εκτιμώντας τα εξής:

(1) Το Ευρωπαϊκό Συμβούλιο της Λισαβόνας στις 23/24 Mαρτίου 2000 [9] έθεσε ως στόχο να καταστεί η Ευρωπαϊκή Ένωση η περισσότερο ανταγωνιστική και δυναμική οικονομία της γνώσης σε παγκόσμιο επίπεδο και τόνισε την ανάγκη χρησιμοποίησης μιας ανοιχτής μεθόδου για τον συντονισμό της μέτρησης της προόδου.

[9] Συμπεράσματα της Προεδρίας: http://ue.eu.int/el/Info/eurocouncil/index.htm

(2) Το Ευρωπαϊκό Συμβούλιο της Feira [10] στις 19/20 Ιουνίου 2000 επικύρωσε το σχέδιο δράσης eEurope 2002 και υπογράμμισε ιδιαίτερα την ανάγκη προετοιμασίας μακροπρόθεσμων προοπτικών για την οικονομία της γνώσης ενθαρρύνοντας την πρόσβαση όλων των πολιτών στις νέες τεχνολογίες, ενώ το Συμβούλιο "Εσωτερική Αγορά" της 30ης Νοεμβρίου 2000 [11] καθόρισε κατάλογο 23 δεικτών για τη μέτρηση της προόδου του σχεδίου δράσης eEurope 2002.

[10] Συμπεράσματα της Προεδρίας: http://ue.eu.int/el/Info/eurocouncil/index.htm

[11] http://europa.eu.int/information_society/eeurope/benchmarking/indicator_list.pdf

(3) Την ανακοίνωση της Επιτροπής της 28ης Μαΐου 2002 [12] προς το Συμβούλιο, το Ευρωπαϊκό Κοινοβούλιο, την Οικονομική και Κοινωνική Επιτροπή και την Επιτροπή των Περιφερειών για το σχέδιο δράσης eEurope 2005: Μια κοινωνία πληροφοριών για όλους.

[12] COM(2002)263 τελικό της 28.05.2002.

(4) Την ανακοίνωση της Επιτροπής προς το Συμβούλιο, το Ευρωπαϊκό Κοινοβούλιο, την Οικονομική και Κοινωνική Επιτροπή και την Επιτροπή των Περιφερειών για την "Δημιουργία μιας ασφαλέστερης κοινωνίας της πληροφορίας με τη βελτίωση της ασφάλειας των διαρθρώσεων πληροφόρησης και την καταπολέμηση του ηλεκτρονικού εγκλήματος", της 22ας Ιανουαρίου 2001.

(5) Τα συμπεράσματα του Ευρωπαϊκού Συμβουλίου της Στοκχόλμης, στις 23/24 Μαρτίου 2001 [13] καλούν το Συμβούλιο και την Επιτροπή να αναπτύξουν ολοκληρωμένη στρατηγική για την ασφάλεια των ηλεκτρονικών δικτύων συμπεριλαμβανομένων πρακτικών μέτρων υλοποίησης. Η ανακοίνωση για την ασφάλεια δικτύων και πληροφοριών: πρόταση ευρωπαϊκής πολιτικής, της 6ης Ιουνίου 2001, ήταν η αρχική αντίδραση της Επιτροπής στο αίτημα αυτό.

[13] http://ue.eu.int/en/Info/eurocouncil/index.htm

(6) Το ψήφισμα του Συμβουλίου της 30ης Μαΐου 2001 - σχέδιο δράσης eEurope: Ασφάλεια πληροφοριών και δικτύων και το ψήφισμα του Συμβουλίου της 6ης Δεκεμβρίου 2001 για "κοινή προσέγγιση και συγκεκριμένες δράσεις στον τομέα της ασφάλειας δικτύων και πληροφοριών" καλεί τα κράτη μέλη να δρομολογήσουν ειδικές δράσεις για τη βελτίωση της ασφάλειας των δικτύων και συστημάτων πληροφοριών ηλεκτρονικών επικοινωνιών. Χαιρετίζει περαιτέρω την πρόθεση της Επιτροπής να εκπονήσει, μεταξύ άλλων, στρατηγική για σταθερότερη και ασφαλέστερη λειτουργία της υποδομής του Ίντερνετ και να διατυπώσει πρόταση για τη συγκρότηση ομάδας ειδικού έργου για την ασφάλεια στον κυβερνοχώρο.

(7) Η στροφή προς την κοινωνία της πληροφορίας μπορεί, με την εισαγωγή νέων μορφών οικονομικών, πολιτικών και κοινωνικών σχέσεων να βοηθήσει την Ευρωπαϊκή Ένωση να αντιμετωπίσει τις προκλήσεις του αιώνα αυτού, και να συμβάλει στην ανάπτυξη, την ανταγωνιστικότητα και τη δημιουργία θέσεων απασχόλησης.

Η κοινωνία της πληροφορίας αναδιοργανώνει σταδιακά τη φύση της οικονομικής και κοινωνικής δραστηριότητας και έχει σημαντικές διατομεακές επιπτώσεις σε τομείς δραστηριότητας που μέχρι σήμερα ήταν ανεξάρτητοι. Τα αναγκαία μέτρα για την υλοποίηση της κοινωνίας της πληροφορίας πρέπει να λάβουν υπόψη την οικονομική και κοινωνική συνοχή της Κοινότητας και τους κινδύνους που συνεπάγεται μια κοινωνία της πληροφορίας δύο ταχυτήτων καθώς και την αποτελεσματική λειτουργία της ενιαίας αγοράς.

(8) Υφίσταται ανάγκη καθιέρωσης μηχανισμού παρακολούθησης και ανταλλαγής εμπειριών, που θα παρέχει στα κράτη μέλη τη δυνατότητα να συγκρίνουν και να αναλύουν τις επιδόσεις της, καθώς και να παρακολουθούν την πρόοδο τους σε σχέση με το σχέδιο δράσης eEurope. Ο μηχανισμός αυτός θα παρέχει στα κράτη μέλη τη δυνατότητα να εκμεταλλεύονται καλύτερα το οικονομικό και βιομηχανικό δυναμικό της τεχνολογικής ανάπτυξης, ιδίως στο πεδίο της κοινωνίας της πληροφορίας.

(9) Η συγκριτική αξιολόγηση επιτρέπει στα κράτη μέλη να διαπιστώνουν κατά πόσο οι εθνικές πρωτοβουλίες που έχουν αναλάβει στο πλαίσιο του σχεδίου δράσης eEurope παράγουν αποτελέσματα συγκρίσιμα με αυτά των άλλων κρατών μελών, καθώς και εάν αξιοποιούν πλήρως το δυναμικό των τεχνολογιών.

(10) Η δράση των κρατών μελών στο πλαίσιο του σχεδίου δράσης eEurope μπορεί να υποστηριχτεί περαιτέρω με την διάδοση ορθής πρακτικής. Η ευρωπαϊκή προστιθέμενη αξία στο πεδίο της συγκριτικής αξιολόγησης και της ορθής πρακτικής συνίσταται στην αποτίμηση των αποτελεσμάτων εναλλακτικών αποφάσεων βάσει κοινής μεθοδολογίας παρακολούθησης και ανάλυσης.

(11) Η ευρεία διάθεση ευρυζωνικών επικοινωνιών αναμένεται ότι θα έχει σημαντικό αντίκτυπο στην οικονομική δραστηριότητα. Στις πρωτοβουλίες των κρατών μελών για την επιτάχυνση της εξάπλωσης των ευρυζωνικών τεχνολογιών περιλαμβάνεται μεταξύ άλλων η χρηματοδότηση της τοπικής αυτοδιοίκησης για έργα που εστιάζουν στην ανάπτυξη τοπικών υποδομών, εταιρικής συνεργασίας δημοσίου και ιδιωτών για την εξάπλωση ευρυζωνικών δικτύων και την ομαδοποίηση της ζήτησης. Για να μην παραμείνουν κατακερματισμένες και απομονωμένες οι εν λόγω εμπειρίες, θα πρέπει η Επιτροπή να ενθαρρύνει και να υποστηρίξει την ανταλλαγή εμπειρίας σε τοπικό και περιφερειακό επίπεδο, ώστε να υπάρξει διάδοση ορθής πρακτικής.

(12) Η ασφάλεια δικτύων και πληροφοριών έχει καταστεί προαπαιτούμενο για την περαιτέρω πρόοδο του ασφαλούς περιβάλλοντος επιχειρηματικών συναλλαγών. Ο σύνθετος χαρακτήρας της ασφάλειας δικτύων και πληροφοριών συνεπάγεται ότι, κατά την εκπόνηση μέτρων πολιτικής στο εν λόγω πεδίο, οι τοπικές, εθνικές και, κατά περίπτωση, ευρωπαϊκές αρχές θα πρέπει να συνεκτιμήσουν μια σειρά πολιτικών, οικονομικών, οργανωτικών και τεχνικών πτυχών και να έχουν επίγνωση του αποκεντροποιημένου και παγκόσμιου χαρακτήρα των επικοινωνιακών δικτύων.

(13) Για να είναι αποτελεσματικότερα, θα πρέπει τα μέτρα της πολιτικής ασφάλειας να εντάσσονται σε ευρωπαϊκή προοπτική, να μην αντιβαίνουν στην αποτελεσματική λειτουργία της εσωτερικής αγοράς, να βασίζονται σε αυξημένη συνεργασία μεταξύ κρατών μελών και τρίτων χωρών, και να υποστηρίζουν την καινοτομία και τη δυνατότητα των ευρωπαϊκών επιχειρήσεων να ανταγωνίζονται σε παγκόσμια κλίμακα. Θα πρέπει να υποστηριχθούν οι δράσεις ευαισθητοποίησης των κρατών μελών που αποσκοπούν στην αύξηση της ασφάλειας δικτύων και πληροφοριών, ιδίως με τη διοργάνωση, σε ευρωπαϊκό επίπεδο, της συλλογής δεδομένων, της ανάλυσης και της διάδοσης ορθής πρακτικής για την αποτελεσματική απάντηση σε υφιστάμενες και ανακύπτουσες απειλές για την ασφάλεια.

(14) Δεδομένου ότι τα μέτρα που είναι απαραίτητα για την εφαρμογή της παρούσας απόφασης είναι μέτρα διαχειριστικού χαρακτήρα υπό την έννοια του άρθρου 2 της απόφασης 1999/468/EΚ του Συμβουλίου της 28ης Ιουνίου 1999 για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή, θα πρέπει να εγκριθούν ακολουθώντας τη διαχειριστική διαδικασία που προβλέπει το άρθρο 4 της εν λόγω απόφασης [14]

[14] Απόφαση 1999/468/EΚ του Συμβουλίου, για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή, ΕΕ L 184,17.7.1999, σ.23.

(15) Η πρόοδος του παρόντος προγράμματος πρέπει να αποτελεί αντικείμενο συνεχούς παρακολούθησης.

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Εγκρίνεται πολυετές πρόγραμμα (2003-05) για την παρακολούθηση του σχεδίου δράσης eEurope 2005 διάδοση ορθής πρακτικής και βελτίωση της ασφάλειας δικτύων και πληροφοριών (στο εξής "το πρόγραμμα"):

Οι στόχοι του προγράμματος είναι οι εξής:

α) η παρακολούθηση των επιδόσεων των και εντός των κρατών μελών και η σύγκρισή τους με την βέλτιστη επίδοση παγκοσμίως και η συναγωγή των κατάλληλων συμπερασμάτων πολιτικής, με την χρήση, στο μέτρο του δυνατού, των επίσημων στατιστικών;

β) η υποστήριξη προσπαθειών των κρατών μελών στο πλαίσιο του σχεδίου δράσης eEurope, σε εθνικό και περιφερειακό επίπεδο, με την ανάγκη περιπτώσεων ορθής πρακτικής στο πλαίσιο του eEurope και την ανάπτυξη μηχανισμών ανταλλαγής εμπειριών;

γ) η ανάλυση των οικονομικών και κοινωνικών συνεπειών της κοινωνίας της πληροφορίας για την επεξεργασία των ενδεδειγμένων απαντήσεων ως προς την ακολουθητέα πολιτική ιδιαίτερα όσον αφορά τη βιομηχανική ανταγωνιστικότητα και τη συνοχή;

δ) την ενίσχυση εθνικών και ευρωπαϊκών προσπαθειών για τη βελτίωση της ασφάλειας δικτύων και πληροφοριών και την περαιτέρω ανάπτυξη των ευρυζωνικών υπηρεσιών.

Το πρόγραμμα αφορά δράσεις διακλαδικού χαρακτήρα, συμπληρωματικές των κοινοτικών δράσεων σε άλλα πεδία. Καμία από αυτές δεν πρόκειται να επικαλύψει τις εργασίες που διεξάγονται στα πεδία αυτά στο πλαίσιο άλλων κοινοτικών προγραμμάτων.

Το πρόγραμμα θα παράσχει επίσης κοινό πλαίσιο εργασίας για συμπληρωματική αλληλεπίδραση μεταξύ εργασιών σε ευρωπαϊκό επίπεδο και εργασιών σε εθνικό, περιφερειακό και τοπικό επίπεδο.

Άρθρο 2

Για την επίτευξη των στόχων που αναφέρονται στο άρθρο 1, πρόκειται να αναληφθούν οι κατωτέρω δράσεις:

α) συλλογή και ανάλυση δεδομένων στη βάση νέας ομάδας δεικτών αξιολόγησης, συμπεριλαμβανομένων περιφερειακών δεικτών όπου κρίνεται κατάλληλο. Ειδική προσοχή πρόκειται να δοθεί στα στοιχεία που συνδέονται με στόχους του σχεδίου δράσης eEurope 2005;

β) μελέτες για τον εντοπισμό ορθής πρακτικής σε εθνικό και περιφερειακό επίπεδο, ιδίως εκείνων που συμβάλλουν στην επιτυχή υλοποίηση του σχεδίου δράσης eEurope 2005;

γ) στήριξη ειδικών συσκέψεων, σεμιναρίων ή εργαστηρίων για την προώθηση της συνεργασίας και την ανταλλαγή εμπειριών και βέλτιστης πρακτικής υπό την έννοια του κοινού πλαισίου εργασίας για την συμπληρωματική αλληλεπίδραση όπως αυτή ορίζεται στο άρθρο 1;

δ) στήριξη του φόρουμ της κοινωνίας της πληροφορίας που αποτελείται από εμπειρογνώμονες στον παγκόσμιο ιστό οι οποίοι αντιπροσωπεύουν ευρύ φάσμα συμφερόντων και παρέχουν συμβουλές στην Επιτροπή σχετικά με τις προκλήσεις για την ανάπτυξη της κοινωνίας της πληροφορίας;

ε) χρηματοδότηση ερευνών, μελετών και εργαστηρίων στον τομέα της ασφάλειας δικτύων και πληροφοριών καθώς και για την προετοιμασία των δραστηριοτήτων της ομάδας ειδικού έργου για την ασφάλεια των δικτύων. (π.χ. μηχανισμοί ασφάλειας και διαλειτουργικότητά τους, αξιοπιστία του δικτύου και προστασία, προηγμένη κρυπτογράφηση, προστασία της ιδιωτικής ζωής και ασφάλεια στις ασύρματες επικοινωνίες);

στ) στήριξη της ενίσχυσης προσπαθειών σε εθνικό και ευρωπαϊκό επίπεδο για τη βελτίωση της ασφάλειας δικτύων και πληροφοριών και την περαιτέρω ανάπτυξη των ευρυζωνικών δικτύων μέσω εργαστηρίων, συνεδριάσεων και ανταλλαγής εμπειριών.

Άρθρο 3

Για την επίτευξη των στόχων που αναφέρονται στο άρθρο 1 και για την υλοποίηση των δράσεων που αναφέρονται στο άρθρο 2, η Επιτροπή δύναται να χρησιμοποιήσει τα κατάλληλα και συναφή μέτρα, και ειδικότερα:

α) ανάθεση συμβάσεων για τη διεξαγωγή ερευνών, διερευνητικών μελετών, λεπτομερών μελετών σε συγκεκριμένους τομείς, δράσεων επίδειξης περιορισμένου μεγέθους συμπεριλαμβανομένων εργαστηρίων και διασκέψεων;

β) συλλογή, δημοσίευση και διάδοση πληροφοριών και την ανάπτυξη υπηρεσιών βασισμένων στο διαδίκτυο;

γ) παροχή στήριξης για συνεδριάσεις εμπειρογνωμόνων, διασκέψεις, σεμινάρια;

δ) προπαρασκευαστικές εργασίες για την ανάπτυξη συστήματος ενημέρωσης και προειδοποίησης στον τομέα της ασφάλειας δικτύων και πληροφοριών (συλλογή δεδομένων, σχέσεις με εθνικές και διεθνείς ομάδες αντίδρασης σε περίπτωση έκτακτης ανάγκης).

Άρθρο 4

Το πρόγραμμα καλύπτει την περίοδο από 1ης Ιανουαρίου 2003 έως 31 Δεκεμβρίου 2005.

Το χρηματικό ποσό αναφοράς για την υλοποίηση του εν λόγω προγράμματος ανέρχεται σε 25 εκατομμύρια EUR.

Η αρμόδια για τον προϋπολογισμό αρχή εγκρίνει τις πιστώσεις στο πλαίσιο της ετήσιας δημοσιονομικής διαδικασίας και σύμφωνα με τους δημοσιονομικούς κανονισμούς.

Άρθρο 5

Η Επιτροπή είναι υπεύθυνη για την υλοποίηση του προγράμματος και τον συντονισμό του με άλλα κοινοτικά προγράμματα. Βάσει της παρούσας απόφασης, η Επιτροπή καταρτίζει ετησίως πλαίσιο εργασίας.

Για την έγκριση του προγράμματος εργασίας, συμπεριλαμβανομένης της συνολικής δημοσιονομικής ανάλυσης καθώς και της λήψης μέτρων για την αξιολόγηση του προγράμματος, η Επιτροπή ενεργεί σύμφωνα με τις διαδικασίες που αναφέρονται στο άρθρο 6 της παρούσας απόφασης.

Άρθρο 6

1. Η Ευρωπαϊκή Επιτροπή επικουρείται από επιτροπή αποτελούμενη από αντιπροσώπους των κρατών μελών και στην οποία προεδρεύει εκπρόσωπος της Ευρωπαϊκής Επιτροπής.

2. Εφόσον γίνεται παραπομπή στην παρούσα παράγραφο, ισχύει η διαχειριστική διαδικασία του άρθρου 4 της απόφασης 1999/468/EΚ σε συμμόρφωση με το άρθρο 7 παράγραφος 3 της ίδιας απόφασης.

3. Η περίοδος που αναφέρεται στο άρθρο 4 παράγραφος 3 της απόφασης 1999/468/EΚ ορίζεται σε τρεις μήνες.

Άρθρο 7

1. Σε περίπτωση χορήγησης κοινοτικής ενίσχυσης και για να εξασφαλιστεί ότι η ενίσχυση αυτή χρησιμοποιείται αποτελεσματικά, η Επιτροπή μεριμνά ώστε οι δράσεις που αναλαμβάνονται βάσει της παρούσας απόφασης υπόκεινται σε ουσιαστική εκ των προτέρων εκτίμηση, παρακολούθηση και επακόλουθη αξιολόγηση.

2. Κατά τη διάρκεια υλοποίησης των δράσεων και μετά την ολοκλήρωσή τους, η Επιτροπή αξιολογεί τον τρόπο εκτέλεσής τους ώστε να εκτιμήσει κατά πόσον έχουν επιτευχθεί οι αρχικοί στόχοι.

3. Η Ευρωπαϊκή Επιτροπή ενημερώνει τακτικά την επιτροπή σχετικά με την πρόοδο στην υλοποίηση του συνολικού έργου.

4. Στο τέλος του προγράμματος, η Επιτροπή υποβάλει στο Ευρωπαϊκό Κοινοβούλιο, στο Συμβούλιο και στην Οικονομική και Κοινωνική Επιτροπή έκθεση αξιολόγησης των αποτελεσμάτων που προέκυψαν από τις δράσεις που αναφέρονται στο άρθρο 2.

Άρθρο 8

Η παρούσα απόφαση απευθύνεται στα κράτη μέλη.

Βρυξέλλες,

Για το Συμβούλιο

Ο Πρόεδρος

ΠΑΡΑΡΤΗΜΑ

ΝΟΜΟΘΕΤΙΚΟ ΔΗΜΟΣΙΟΝΟΜΙΚΟ ΔΕΛΤΙΟ

Τομέας (-είς) πολιτικής: Κοινωνία της πληροφορίας

Δραστηριότητα(-ες): eEurope και πολιτική υπηρεσιών επικοινωνιών

Ονομασια τησ δρασησ: Κοινωνια τησ Πληροφοριασ

1. ΓΡΑΜΜΗ(-ΕΣ) ΤΟΥ ΠΡΟΫΠΟΛΟΓΙΣΜΟΥ + ΟΝΟΜΑΣΙΑ(-ΕΣ)

B5-331 - Πολυετές πρόγραμμα (2003-2005) για την παρακολούθηση του σχεδίου δράσης eEurope, διάδοση ορθής πρακτικής και βελτίωση της ασφάλειας δικτύων και πληροφοριών.

2. ΣΥΝΟΛΙΚΑ ΑΡΙΘΜΗΤΙΚΑ ΔΕΔΟΜΕΝΑ

2.1. Συνολικό κονδύλιο της δράσης (Μέρος Β): εκατ. EUR σε ΠΑΥ

25 εκατομμύρια EUR

2.2. Περίοδος υλοποίησης:

- 3ετής. Από 1.1.2003 έως 31.12.2005

2.3. Συνολική πολυετής εκτίμηση των δαπανών:

α) Χρονοδιάγραμμα των πιστώσεων ανάληψης υποχρεώσεων/πιστώσεων πληρωμών (δημοσιονομική παρέμβαση) (βλ. σημείο 6.1.1)

εκατ. EUR (μέχρι τρίτου δεκαδικού)

>ΘΕΣΗ ΠIΝΑΚΑ>

β) Τεχνική και Διοικητική Συνδρομή (ΤΔΣ) και Δαπάνες Στήριξης (ΔΣ) (βλ. σημείο 6.1.2)

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

γ) Συνολικές δημοσιονομικές επιπτώσεις των ανθρώπινων πόρων και των άλλων δαπανών διοικητικής λειτουργίας (βλ. σημεία 7.2 και 7.3).

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

2.4. Συμβατότητα με τον δημοσιονομικό προγραμματισμό και με τις Δημοσιονομικές Προοπτικές

|X| Πρόταση συμβατή με τον ισχύοντα δημοσιονομικό προγραμματισμό. Η συμβατότητα αυτή επιτυγχάνεται με την ανακατανομή των υφιστάμενων δημοσιονομικών κονδυλίων.

| | Η πρόταση αυτή απαιτεί επαναπρογραμματισμό του σχετικού κεφαλαίου των δημοσιονομικών προοπτικών

| | Ενδεχόμενη εφαρμογή των διατάξεων της Διοργανικής Συμφωνίας.

3. ΔΗΜΟΣΙΟΝΟΜΙΚΑ ΧΑΡΑΚΤΗΡΙΣΤΙΚΑ

>ΘΕΣΗ ΠIΝΑΚΑ>

4. ΝΟΜΙΚΗ ΒΑΣΗ

Άρθρο 157 παράγραφος 3 της Συνθήκης

5. ΠΕΡΙΓΡΑΦΗ ΚΑΙ ΑΙΤΙΟΛΟΓΗΣΗ

5.1. Αναγκαιότητα κοινοτικής παρέμβασης

5.1.1. Επιδιωκόμενοι στόχοι

Το αρχικό σχέδιο δράσης eEurope 2002, λήγει στο τέλος του 2002. Ωστόσο, ο στόχος του Ευρωπαϊκού Συμβουλίου της Λισαβόνας για το 2010 απαιτεί την συνέχιση των προσπαθειών του τομέα της ηλεκτρονικής οικονομίας. Ανταποκρινόμενη στο αίτημα που διατυπώνεται στα συμπεράσματα του Ευρωπαϊκού Συμβουλίου της Βαρκελώνης, η Επιτροπή ενέκρινε, στις 28 Μαΐου 2002, νέο σχέδιο δράσης eEurope 2005. Στοχεύει στην ενθάρρυνση ασφαλών υπηρεσιών, εφαρμογών και περιεχομένου, βάσει ευρύτερα διαθέσιμης ευρυζωνικής υποδομής. Για την παρακολούθηση των δραστηριοτήτων του εν λόγω σχεδίου δράσης πρέπει να συνεχιστούν οι δραστηριότητες συγκριτικής αξιολόγησης και ορθής πρακτικής, ιδίως όσον αφορά τους διαρθρωτικούς δείκτες που αποφασίστηκαν στο πλαίσιο του στόχου για να καταστεί η Ευρωπαϊκή Ένωση η περισσότερο ανταγωνιστική οικονομία της γνώσης παγκοσμίως μέχρι το 2010.

Μολονότι το επίπεδο διάδοσης του Διαδίκτυου έχει αυξηθεί σημαντικά, υπάρχει περαιτέρω ανάγκη τόνωσης της χρήσης του Διαδικτύου και ενίσχυσης της διαρθρωτικής μεταρρύθμισης ώστε να προκύψουν τα μεγαλύτερα δυνατά οφέλη από τη νέα οικονομία. Εξακολουθούν να υφίστανται, ωστόσο, σημαντικές διαφορές μεταξύ των κρατών μελών. Η αξία του δικτύου θα αυξηθεί σε μεγάλο βαθμό με την ανάπτυξη της διείσδυσης και της χρήσης σε πεδία όπου δεν είναι ακόμα ιδιαίτερα αναπτυγμένοι.

Το πρόγραμμα μπορεί να παράσχει το πλαίσιο εργασίας για τη σύγκλιση προσπαθειών, την ανάπτυξη μηχανισμών συνεργασίας, τον εντοπισμό των πλεονεκτημάτων και αδυναμιών στις ευρωπαϊκές χώρες στο πλαίσιο της ανοικτής μεθόδου συντονισμού και συγκριτικής αξιολόγησης επιδόσεων έναντι των βέλτιστων σε παγκόσμια κλίμακα.

Επίσης, θα αντιμετωπίσει το θέμα της ασφάλειας των ηλεκτρονικών συναλλαγών και των δεδομένων που έχει καταστεί αναγκαία για την παροχή ηλεκτρονικών υπηρεσιών, συμπεριλαμβανομένου του ηλεκτρονικού εμπορίου και των δημόσιων υπηρεσιών με απευθείας σύνδεση. Ο παράγων της ασφάλειας έλαβε ιδιαίτερη σημασία μετά τα γεγονότα της 11ης Σεπτεμβρίου και έχει καταστεί μια από τις προτεραιότητες της Επιτροπής.

5.1.2. Μέτρα σχετικά με την εκ των προτέρων αξιολόγηση

Έχει εκπονηθεί έκθεση εκ των προτέρων αξιολόγησης και συνοδεύει την παρούσα πρόταση απόφασης. Η εν λόγω έκθεση λαμβάνει επίσης υπόψη την έκθεση μεσοπρόθεσμης αξιολόγησης για το πρόγραμμα PROMISE που χρηματοδότησε τις εν λόγω δραστηριότητες στο παρελθόν.

5.2. Προβλεπόμενες δράσεις και ρυθμίσεις για τη δημοσιονομική παρέμβαση

i) παρακολούθηση των επιδόσεων των κρατών μελών και σύγκρισή τους με τις βέλτιστες επιδόσεις παγκοσμίως με την χρήση, στο μέτρο του δυνατού, των επίσημων στατιστικών;

ii) υποστήριξη των περιπτώσεων βέλτιστης πρακτικής στο πλαίσιο του σχεδίου δράσης eEurope και ανάπτυξη μηχανισμών ανταλλαγής εμπειριών;

iii) ανάλυση των οικονομικών και κοινωνικών επιπτώσεων της Κοινωνίας της Πληροφορίας με στόχο τη λήψη των κατάλληλων μέτρων πολιτικής;

iv) συμβολή στην ενίσχυση της ασφάλειας δικτύων και πληροφοριών και την περαιτέρω ανάπτυξη των ευρυζωνικών δικτύων.

Οι κατευθυντήριες αυτές γραμμές θα γίνουν πιο συγκεκριμένες μέσω των ακόλουθων δραστηριοτήτων:

- συλλογή και ανάλυση δεδομένων με βάση νέα δέσμη δεικτών συγκριτικής αξιολόγησης, κατά περίπτωση περιλαμβανομένων και περιφερειακών δεικτών. Ιδιαίτερο ενδιαφέρον θα δοθεί σε δεδομένα που αναφέρονται σε κεντρικούς στόχους του σχεδίου δράσης eEurope;

- μελέτες εντοπισμού περιπτώσεων βέλτιστης πρακτικής στην Ευρώπη και ανάπτυξη σσε εθνικό και περιφερειακό επίπεδο, ιδίως όσον εξυπηρετούν την επιτυχή υλοποίηση του eEurope;

- στήριξη του φόρουμ της κοινωνίας της πληροφορίας, που αποτελείται από εμπειρογνώμονες του Ίντερνετ οι οποίοι αντιπροσωπεύουν ένα ευρύ φάσμα συμφερόντων και παρέχουν συμβουλές στην Επιτροπή σχετικά με τις προκλήσεις για την ανάπτυξη της κοινωνίας της πληροφορίας;

- στήριξη στοχοθετημένων διασκέψεων, σεμιναρίων ή εργαστηρίων για την προώθηση της συνεργασίας και ορθής πρακτικής μεταξύ οικονομικών παραγόντων και κρατών μελών;

- χρηματοδότηση ειδικών ερευνών, μελετών και δραστηριοτήτων συλλογής εμπειρογνωμοσύνης στον τομέα της ασφάλειας δικτύων και πληροφοριών και ιδιαίτερα σε σχέση με τις υφιστάμενες ή διαφαινόμενες απειλές (π.χ. μηχανισμοί ασφάλειας και διαλειτουργικότητα, αξιοπιστία δικτύου και προστασία κ.λπ.) με σκοπό την προετοιμασία των δραστηριοτήτων μιας ομάδας ειδικού έργου για τα διαδίκτυα και τις επικοινωνίες.

5.3. Μέθοδοι υλοποίησης

Άμεση διαχείριση από την Επιτροπή χωρίς προσφυγή σε εξωτερικό προσωπικό

6. ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ

6.1. Συνολικές δημοσιονομικές επιπτώσεις στο Μέρος Β - (για ολόκληρη την περίοδο προγραμματισμού)

6.1.1. Δημοσιονομική παρέμβαση

ΠΑΥ σε εκατ. EUR (μέχρι τρίτου δεκαδικού)

>ΘΕΣΗ ΠIΝΑΚΑ>

6.2. Υπολογισμός του κόστους ανά σχεδιαζόμενο μέτρο στο Μέρος Β (για ολόκληρη την περίοδο προγραμματισμού)

ΠΑΥ σε εκατ. EUR (μέχρι τρίτου δεκαδικού)

>ΘΕΣΗ ΠIΝΑΚΑ>

7. ΕΠΙΠΤΩΣΕΙΣ ΣΤΟ ΠΡΟΣΩΠΙΚΟ ΚΑΙ ΣΤΙΣ ΔΙΟΙΚΗΤΙΚΕΣ ΔΑΠΑΝΕΣ

7.1. Επιπτώσεις στους ανθρώπινους πόρους

>ΘΕΣΗ ΠIΝΑΚΑ>

7.2. Συνολικές δημοσιονομικές επιπτώσεις των ανθρώπινων πόρων

>ΘΕΣΗ ΠIΝΑΚΑ>

Τα ποσά αντιστοιχούν στις συνολικές δαπάνες για δώδεκα μήνες.

7.3. Άλλες δαπάνες διοικητικής λειτουργίας που απορρέουν από τη δράση

>ΘΕΣΗ ΠIΝΑΚΑ>

Τα ποσά αντιστοιχούν στις συνολικές δαπάνες για 12 μήνες.

(1) Να προσδιορισθεί το είδος κάθε επιτροπής καθώς και η ομάδα στην οποία ανήκει.

>ΘΕΣΗ ΠIΝΑΚΑ>

8. ΕΠΑΚΟΛΟΥΘΑ ΜΕΤΡΑ ΚΑΙ ΑΞΙΟΛΟΓΗΣΗ

8.1. Επακόλουθα μέτρα

Για τη διασφάλιση της αποτελεσματικής χρησιμοποίησης των κοινοτικών πόρων, η Επιτροπή θα μεριμνήσει ώστε οι δραστηριότητες που αναφέρονται στην παρούσα απόφαση πρόκειται να αναληφθούν μόνο μετά από διαδικασίες δημοπράτησης και ότι οι δραστηριότητες αυτές πρόκειται να αποτελέσουν αντικείμενο παρακολούθησης και αξιολόγησης.

8.2. Ρυθμίσειες και χρονοδιάγραμμα προβλεπόμενης αξιολόγησης

Το πρόγραμμα θα αξιολογηθεί κατά τη λήξη της περιόδου εκτέλεσής του, στο τέλος του 2005. Η αξιολόγηση του προγράμματος θα ανατεθεί σε εξωτερική ομάδα αξιολογητών μετά από ανοικτή πρόσκλησης υποβολής προσφορών.

9. ΜΕΤΡΑ ΓΙΑ ΤΗΝ ΚΑΤΑΠΟΛΕΜΗΣΗ ΤΗΣ ΑΠΑΤΗΣ

(Άρθρο 3 παράγραφος 4 του Δημοσιονομικού Κανονισμού: "Για την αποφυγή των κινδύνων απάτης ή παρατυπιών, η Επιτροπή περιλαμβάνει στο δημοσιονομικό δελτίο πληροφορίες σχετικά με τα υφιστάμενα ή μελετώμενα προληπτικά ή προστατευτικά μέτρα".)

Ο έλεγχος των πληρωμών οποιασδήποτε υπηρεσίας, ή μελετών που έχουν ανατεθεί διενεργείται από τις υπηρεσίες της Επιτροπής πριν από την καταβολή της πληρωμής, λαμβάνοντας υπόψη τις συμβατικές υποχρεώσεις, οικονομικές αρχές και τις ορθές χρηματοοικονομικές ή διαχειριστικές πρακτικές. Σε όλες τις συμφωνίες και συμβάσεις μεταξύ της Επιτροπής και των δικαιούχων πληρωμών θα εισαχθούν διατάξεις περί καταπολέμησης της απάτης (επίβλεψη, υποχρεώσεις ενημέρωσης κ.λπ.).